CELEX: 32018D0718
Language: ro
Date: 2018-05-14 00:00:00
Title: Decizia de punere în aplicare (UE) 2018/718 a Comisiei din 14 mai 2018 de suspendare a statutului Maltei de stat membru oficial indemn de tuberculoză în ceea ce privește efectivele de bovine și de modificare a anexei I la Decizia 2003/467/CE [notificată cu numărul C(2018) 2762] (Text cu relevanță pentru SEE. )

16.5.2018   
            
            
               RO
            
            
               Jurnalul Oficial al Uniunii Europene
            
            
               L 120/12
            
         DECIZIA DE PUNERE ÎN APLICARE (UE) 2018/718 A COMISIEI
   din 14 mai 2018
   de suspendare a statutului Maltei de stat membru oficial indemn de tuberculoză în ceea ce privește efectivele de bovine și de modificare a anexei I la Decizia 2003/467/CE
   
      
         [notificată cu numărul C(2018) 2762]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special anexa A.I punctul 5,
   întrucât:
   
               (1)
            
            
               Directiva 64/432/CEE se aplică comerțului cu bovine în interiorul Uniunii. Directiva stabilește condițiile în care un stat membru poate fi declarat ca fiind oficial indemn de tuberculoză în ceea ce privește efectivele de bovine, precum și condițiile pentru menținerea acestui statut.
            
         
               (2)
            
            
               Decizia 2003/467/CE a Comisiei (2) prevede că statele membre enumerate în capitolul 1 al anexei I la respectiva decizie sunt declarate oficial indemne de tuberculoză în ceea ce privește efectivele de bovine.
            
         
               (3)
            
            
               Malta a fost inclusă în capitolul 1 al anexei I la Decizia 2003/467/CE prin Decizia de punere în aplicare (UE) 2016/448 a Comisiei (3).
            
         
               (4)
            
            
               În noiembrie 2017, Malta a raportat un focar de tuberculoză bovină confirmat prin izolarea M. bovis la examinarea de laborator. În cadrul investigațiilor care au urmat, animalele dintr-un alt efectiv de bovine au reacționat pozitiv la testul pentru tuberculoză bovină. Acest al doilea efectiv de bovine a primit animale din efectivul de referință.
            
         
               (5)
            
            
               Malta a luat măsurile stabilite în anexa A.I la Directiva 64/432/CEE și, în special, a retras statutul de oficial indemn de tuberculoză bovină în cazul primului efectiv și a suspendat statutul în cazul celui de-al doilea efectiv. Prin urmare, Malta nu mai poate respecta criteriile pentru menținerea statutului de stat membru oficial indemn de tuberculoză bovină astfel cum se prevede la anexa A.I punctul 4 la Directiva 64/432/CEE și, în plus, sursa infecției nu a fost încă stabilită.
            
         
               (6)
            
            
               Ca urmare a informațiilor primite din partea Maltei cu privire la focarele de tuberculoză bovină, Comisia consideră că există dovezi privind o modificare semnificativă a situației privind tuberculoza bovină în statul membru respectiv.
            
         
               (7)
            
            
               Prin urmare, statutul Maltei de stat membru oficial indemn de tuberculoză bovină ar trebui suspendat până când rezultatele testelor de supraveghere și ale investigațiilor epidemiologice demonstrează că focarele se află sub control, că măsurile sunt aplicate în conformitate cu punctul 4 literele (b), (c) și (d) din anexa A.I la Directiva 64/432/CEE și că procentul efectivelor de bovine confirmate ca fiind infectate cu tuberculoză nu depășește 0,1 % din totalitatea efectivelor de-a lungul unei perioade neîntrerupte de 12 luni, la sfârșitul căreia cel puțin 99,9 % din efectivele de bovine ar trebui să obțină statutul de indemne oficial de tuberculoză.
            
         
               (8)
            
            
               Prin urmare, anexa I la Decizia 2003/467/CE ar trebui modificată în consecință.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   (1)   Se suspendă statutul Maltei de stat membru oficial indemn de tuberculoză în ceea ce privește efectivele de bovine.
   (2)   Pentru a-și recâștiga statutul de stat membru oficial indemn de tuberculoză în ceea ce privește efectivele de bovine, Malta trebuie să îndeplinească următoarele condiții:
   
               (a)
            
            
               condițiile stabilite la punctul 4 literele (b), (c) și (d) din anexa A.I la Directiva 64/432/CEE sunt îndeplinite în continuare;
            
         
               (b)
            
            
               toate efectivele de bovine au fost supuse testării pentru tuberculoză bovină conform procedurii stabilite în anexa A.I punctul 1 la Directiva 64/432/CEE;
            
         
               (c)
            
            
               procentul efectivelor de bovine confirmate ca fiind infectate cu tuberculoză nu depășește 0,1 % din totalitatea efectivelor de-a lungul unei perioade neîntrerupte de 12 luni;
            
         
               (d)
            
            
               la sfârșitul perioadei de 12 luni menționate la litera (c), cel puțin 99,9 % din efectivele de bovine au obținut statutul de oficial indemne de tuberculoză.
            
         Articolul 2
   Anexa I la Decizia 2003/467/CE se modifică în conformitate cu anexa la prezenta decizie.
   Articolul 3
   Prezenta decizie se adresează statelor membre.
   
      Adoptată la Bruxelles, 14 mai 2018.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO 121, 29.7.1964, p. 1977/64.
   
      (2)  Decizia 2003/467/CE a Comisiei din 23 iunie 2003 de stabilire a statutului oficial de indemne de tuberculoză, bruceloză și leucoză enzootică bovină pentru efectivele de bovine din anumite state membre și regiuni din state membre (JO L 156, 25.6.2003, p. 74).
   
      (3)  Decizia de punere în aplicare (UE) 2016/448 a Comisiei din 23 martie 2016 de modificare a anexelor I și II la Decizia 2003/467/CE în legătură cu statutul oficial al Maltei de stat membru indemn de tuberculoză și bruceloză în ceea ce privește efectivele de bovine (JO L 78, 24.3.2016, p. 78).
   
      ANEXĂ
      În anexa I la Decizia 2003/467/CE, capitolul 1 se înlocuiește cu următorul text:
      
         
            „CAPITOLUL 1
         
         
            State membre oficial indemne de tuberculoză
         
         
                     Cod ISO
                  
                  
                     Stat membru
                  
               
                     BE
                  
                  
                     Belgia
                  
               
                     CZ
                  
                  
                     Republica Cehă
                  
               
                     DK
                  
                  
                     Danemarca
                  
               
                     DE
                  
                  
                     Germania
                  
               
                     EE
                  
                  
                     Estonia
                  
               
                     FR
                  
                  
                     Franța
                  
               
                     LV
                  
                  
                     Letonia
                  
               
                     LT
                  
                  
                     Lituania
                  
               
                     LU
                  
                  
                     Luxemburg
                  
               
                     HU
                  
                  
                     Ungaria
                  
               
                     NL
                  
                  
                     Țările de Jos
                  
               
                     AT
                  
                  
                     Austria
                  
               
                     PL
                  
                  
                     Polonia
                  
               
                     SI
                  
                  
                     Slovenia
                  
               
                     SK
                  
                  
                     Slovacia
                  
               
                     FI
                  
                  
                     Finlanda
                  
               
                     SE
                  
                  
                     Suedia”